
Text rozhodnutia
Súd: Krajský súd Bratislava Spisová značka: 3Co/698/2014 Identifikačné číslo súdneho spisu: 1614209334 Dátum vydania rozhodnutia: 08. 01. 2015 Meno a priezvisko sudcu, VSÚ: JUDr. Roman Bolebruch ECLI: ECLI:SK:KSBA:2015:1614209334.1 Uznesenie Krajský súd v Bratislave v právnej veci navrhovateľov: 1/ JUDr. C. J., bytom v J., B. XX, 2/ O. Y., bytom v J., E. 9, obidvaja zastúpení LEGAL ADVISORY GROUP, s.r.o., so sídlom v Bratislave, Lužná 1 proti odporcom: 1/ Ing. G. B., bytom v J., J. XX, 2/ Ing. X. B., bytom v J., D. XX, o určenie vlastníckeho práva k rozostavanej stavbe a o návrhu na nariadenie predbežného opatrenia na odvolanie navrhovateľov proti uzneseniu Okresného súdu Malacky č.k. 6C/362/2014-46, zo dňa 27.10.2014, takto r o z h o d o l : Odvolací súd napadnuté uznesenie súdu prvého stupňa potvrdzuje. o d ô v o d n e n i e : Napadnutým uznesením súd prvého stupňa zamietol návrh navrhovateľov na nariadenie predbežného opatrenia. V odôvodnení uviedol, že navrhovatelia sa svojim návrhom na nariadenie predbežného opatrenia domáhali na odporcoch uloženia povinnosti zdržať sa zásahov do stavby a zásahov na stavenisku stavby „C. T. - adaptácia" na pozemkoch parc. č. XXXX a XXXX katastrálne územie D., povolenej stavebným povolením vydaným Mestom Stupava č. SÚ-XXX/XXXX/Šm, právoplatným dňa 1.8.2012, spočívajúcim v zásahoch do vybudovaných stavebných konštrukcií, zásahoch do základov stavby a pokiaľ ide o stavenisko stavby zdržať sa zásahov do existujúcich technologických výkopov stavby a zásahov spočívajúcich vo výkone úprav na stavenisku, a to v terénnych úpravách, presune stavebného materiálu v rámci staveniska a/alebo odvoze stavebného materiálu zo staveniska. Na výzvu súdu prvého stupňa navrhovatelia návrh na nariadenie predbežného opatrenia sudu doplnili v tom zmysle, že z konania odporcov je zrejmé, že robia všetko pre to, aby zmarili účel Zmluvy o spolupráci zo dňa XX.XX.XXXX, ktorú uzavreli navrhovatelia a PaedDr. C. D. a predmetom ktorej bola úprava vzájomných práv a povinností pri spolupráci na výstavbe a obnove historického majera „C. T." na parcelách č. XXXX a XXXX, katastrálne územie D., pričom odporcovia nerešpektujú fakt, že vstúpili do existujúcich právnych vzťahov, o ktorých boli nepochybne informovaní, keď PaedDr. D. a Ing. D. sú rodičmi odporkyne 2/ a svokrovcami odporcu 1/. Odporca 1/ nielenže ústne deklaruje, že sa nehlási k záväzkom zo zmluvy o spolupráci, ale správa sa k stavbe ako vlastník a vykonáva do nej skutočné zásahy, zasypanie výkopov, vykonávanie neoprávnených terénnych prác a podobne, ktorými zásahmi vytvára riziko bezprostredne hroziacej ujmy, že v prípade ich pokračovania (napr. zdemolovania stavby) by bol zmarený účel konania vo veci samej a ohrozená možnosť jej dokončenia a rovnako by boli ohrozené navrhovateľmi už vložené finančné prostriedky v sume 93.340,75 eura a ohrozený výkon rozhodnutia vo veci samej. Ďalej uviedli, že odporcovia vykonávajú svoje novonadobudnuté vlastnícke práva k pozemkom parc. č. XXXX a XXXX, katastrálne územie D. šikanózne a nerešpektujú platný právny stav. Návrhom vo veci samej sa pritom navrhovatelia domáhajú určenia, že rozostavaná stavba „C. T. - adaptácia" na pozemkoch parcela č. XXXX a XXXX katastrálne územie D. povolená stavebným povolením vydaným Mestom Stupava č. SÚ-XXX/XXXX/Šm, právoplatným dňa X.X.XXXX, je v podielovom spoluvlastníctve navrhovateľa 1/ a navrhovateľa 2/. Súd prvého stupňa mal z listinných dôkazov osvedčenú existenciu hmotnoprávneho vzťahu medzi účastníkmi konania. Navrhovatelia sa domáhajú určenia vlastníckeho práva k rozostavenej stavbe - „C. T. - adaptácia" na pozemku parc. č. XXXX a XXXX v katastrálnom území D., ktorý pozemok je v podielovom spoluvlastníctve odporcov. V návrhu na nariadenie predbežného opatrenia však neosvedčili naliehavosť potreby dočasnej úpravy pomerov účastníkov konania tak, ako ju vymedzili v navrhovanom výroku predbežného opatrenia. V tejto súvislosti súd prvého stupňa uviedol, že navrhovatelia nevyprodukovali dostatok dôkazov, ktoré by osvedčovali, že odporcovia podnikajú kroky smerujúce k zmareniu pokračovania v prácach na stavbe, resp. vykonávajú nepovolené a svojvoľné zásahy do tejto stavby (výkopy, neoprávnené terénne práce, odstraňovanie, resp. pálenie oplotenia), keď len tvrdené skutočnosti nepostačujú na vyhovenie návrhu navrhovateľov. Súd prvého stupňa ďalej v odôvodnení konštatoval, že odporcovia namietajú zákonnosť vydania stavebného povolenia č. SÚ-258/2012Šm zo dňa 23.7.2012 a zákonnosť vydania územného rozhodnutia č. SÚ-2980/2012/ Šm zo dňa 30.4.2012 a tiež postup pri uskutočňovaní stavby „C. T. - adaptácia" a domáhajú sa na stavebnom úrade (Mesto Stupava) zrušenia stavebného povolenia, ktoré bolo navrhovateľom ako stavebníkom stavebným úradom vydané. S ohľadom na uvedené vyvodil, že z takto osvedčených skutočností navrhovateľom nevzniká žiadna ujma na ich právach. Na uvedenom základe súd prvého stupňa návrh na nariadenie predbežného opatrenia v zmysle § 76 ods. 1 písm. f) O.s.p. v spojení s § 102 ods. 1 O.s.p. zamietol. Proti tomuto uzneseniu podali navrhovatelia odvolanie a žiadali napadnuté uznesenie zmeniť a návrhu na nariadenie predbežného opatrenia vyhovieť. Uviedli, že neboli povinní preukazovať ale osvedčiť dôvodnosť svojho návrhu. Súdu prvého stupňa preukázali, že sú stavebníkmi predmetnej stavby a súčasne doložili, že odporcovia stavebníkmi nie sú a z titulu vlastníctva pozemkov pod stavbou (hoci sa ich vlastníkmi stali až po vydaní stavebného povolenia) maria činnosť navrhovateľov smerujúcu k realizácii stavby. Túto skutočnosť navrhovatelia opísali v návrhu, pričom poukázali na to, že táto činnosť odporcov spočíva jednak v spochybňovaní vydaných rozhodnutí týkajúcich sa stavby (stavebného povolenia ale i územného povolenia) a jednak zo svojvoľných zásahov odporcu 1/, ktorý bez toho, aby mal k rozostavanej stavbe akýkoľvek vzťah, vykonával zásahy na stavbe, ako bolo opísané v návrhu. Poznamenali, že nemali ako viac preukázať dôvodnosť potreby dočasnej úpravy pomerov. Skutočnosť, že odporcovia spochybňujú stavebné povolenie (ale i územné povolenie), nemal súd prvého stupňa vyhodnotiť ako stav, kedy vlastne dochádza k (legitímnemu) spochybneniu dôvodnosti realizácie stavby odporcami a tým i dôvodnosti spôsobovania alebo nespôsobovania ujmy navrhovateľom. Súdu prvého stupňa vytkli, že na podklade podania odporcov 1/ a 2/ prejudiciálne spochybnil platný právny stav, teda že vo veci je vydané právoplatné stavebné povolenie, na základe ktorého navrhovatelia sú oprávnení realizovať stavbu „C. T. - adaptácia" a naopak odporcovia sú povinní tento právny stav rešpektovať, keďže nadobudli pozemky pod stavbou až po vydaní stavebného povolenia a vedeli (mohli vedieť), že ich nadobúdajú aj s týmito právami navrhovateľov. V tejto súvislosti ako dôkaz predložili rozhodnutie Ministerstva dopravy, výstavby a regionálneho rozvoja SR, ktoré ako odvolací orgán zrušilo celkom zjavne neodôvodnené a nezákonné rozhodnutie Okresného úradu Bratislava, ktorým tento úrad vyhovel ničím nedoloženými a klamlivým vyjadreniam odporcov, ktorí týmito vyjadreniami odôvodňovali dôvody pre zrušenie ako územného rozhodnutia, tak i stavebného povolenia. Mali za to, že aj z týchto rozhodnutí je zrejmé, že odporcovia aktívne zasahujú do práv a oprávnených záujmov navrhovateľov a robia všetko preto, aby zmarili legitímnu činnosť navrhovateľov ako stavebníkov. Spolu s aktívnymi svojvoľnými zásahmi do rozostavanej stavby realizovanými odporcom 1/ tieto skutočnosti odôvodňujú potrebu dočasnej úpravy pomerov. Nedochádza totiž iba k spochybňovaniu práv stavebníkov, ale aj k reálnym zásahom do stavby, ktoré prinajmenšom spôsobujú stavebníkom ujmu v podobe vzniku zbytočne vynakladaných nákladov (napr. na obnovenie odporcom 1/ zasypaných výkopov pre dokončenie neukončených prác a pod.), ale ktoré môžu viesť až k takým zásahom do stavby, ktoré by spôsobili jej nezvratné poškodenie. Ako dôkaz osvedčujúci bezprostredne hroziacu ujmu navrhovatelia priložili k odvolaniu čestné vyhlásenie syna jedného zo stavebníkov, podľa ktorého tento na vlastné oči videl, ako odporca 1/ v letných mesiacoch (jún 2014) zasypával vykopané základy časti stavby a upravoval okolie. Záverom podotkli, že akékoľvek zásahy neoprávnenej osoby v rozpore so záujmami navrhovateľov do rozostavanej stavby s hodnotou prestavanosti cca. 90 tisíc eur, predstavujú bezprostredné hroziacu ujmu na právach a oprávnených záujmoch navrhovateľov. Odvolací súd prejednal odvolanie bez nariadenia pojednávania (§ 214 ods. 2 O.s.p.), pričom bol viazaný jeho rozsahom a dôvodmi (§ 212 ods. 1 O.s.p.) a dospel k záveru, že odvolanie nie je dôvodné. Podľa § 102 ods. 1 veta prvá O.s.p. ak treba po začatí konania dočasne upraviť pomery účastníkov alebo zabezpečiť dôkaz, pretože je obava, že neskôr ho nebude možné vykonať alebo len s veľkými ťažkosťami, súd na návrh neodkladne nariadi predbežné opatrenie alebo zabezpečí dôkaz. Podľa § 76 ods. 1 písm. f) O.s.p. predbežným opatrením môže súd nariadiť účastníkovi najmä, aby niečo vykonal, niečoho sa zdržal alebo niečo znášal. Predpokladom pre nariadenie predbežného opatrenia je potreba dočasnej úpravy pomerov účastníkov alebo obava, že by výkon súdneho rozhodnutia bol ohrozený. Potreba dočasnej úpravy pomerov účastníkov alebo obava z ohrozenia výkonu súdneho rozhodnutia musí byť v konaní o nariadenie predbežného opatrenia aspoň osvedčená. Spoločným znakom oboch typov predbežných opatrení je ich dočasný - predbežný charakter. Navrhovatelia sa nariadenia predbežného opatrenia domáhali z dôvodu potreby dočasnej úpravy pomerov účastníkov. Nariadenie predbežného opatrenia z dôvodu potreby dočasnej úpravy pomerov v zmysle § 74 ods. 1 O.s.p. resp. po začatí konania v zmysle § 102 ods. 1 O.s.p., je prípustné a opodstatnené vtedy, ak sa tvrdí alebo osvedčí právny vzťah medzi účastníkmi, ak tieto vzťahy vyžadujú dočasnú úpravu, ak sa v právnych vzťahoch medzi účastníkmi nevytvorí nenávratný stav a ak sa neprimeraným spôsobom nezasahuje do právnych vzťahov medzi účastníkmi. Z ustanovenia § 102 ods. 1 O.s.p. vyplýva, že ak sú splnené podmienky na nariadenie predbežného opatrenia, súd je povinný predbežné opatrenie nariadiť, pričom však toto neprejudikuje práva a povinnosti účastníkov konania. Predpokladom pre nariadenie predbežného opatrenia pritom nie je spoľahlivé preukázanie samotného nároku (dôvodnosť ktorého bude predmetom konania o veci samej), ale postačuje, ak je nárok, ktorému sa má poskytnúť predbežná ochrana, osvedčený, t.j. ak je hodnoverný a javí sa ako pravdepodobný. Ďalším predpokladom na nariadenie predbežného opatrenia je osvedčenie reálnej a bezprostredne hroziacej ujmy bez okamžitého zásahu súdu. Predbežné opatrenie má charakter provizórneho riešenia vzťahu medzi účastníkmi a je namieste vtedy, ak je dôvodná obava, že jeho nenariadením by sa zhoršila pozícia navrhovateľa, alebo by vznikol priestor k tomu, aby bol vykonaný právny úkon, ktorý by vytvoril nezvratný právny stav. Navrhovatelia potrebu dočasnej úpravy pomerov účastníkov v návrhu na nariadenie predbežného opatrenia odôvodnili tým, že odporca 1/ (ako spoluvlastník pozemkov, na ktorých stojí predmetná rozostavaná stavba, v podiele 1) napriek právoplatnému stavebnému povoleniu a platnej Zmluve o spolupráci uzatvorenej medzi navrhovateľmi a jeho právnym predchodcom PaedDr. Miroslavom Suchým, začal samostatne aktívne konať proti realizácii stavby a to zasypaním realizovaných (technologických) stavebných výkopov, vykonávaním terénnych prác, odstránením a spálením oplotenia. Tým podľa navrhovateľov vytvára riziko bezprostredne hroziacej ujmy, nakoľko vykonáva také zásahy, že v prípade ich pokračovania by bol zmarený účel konania vo veci samej a ohrozená možnosť jej dokončenia. Voči odporkyni 2/, ktorá je manželkou odporcu 1/ a je tiež spoluvlastníčkou pozemkov, na ktorých stojí predmetná rozostavaná stavba, v podiele 1, navrhovatelia potrebu dočasnej úpravy pomerov odôvodnili tým, že aj keď nevykonáva aktívne kroky na zmarenie stavby, možno predpokladať, že nakoľko sa jedná o manželku odporcu 1/, sleduje identický zámer. Odvolací súd konštatuje, že tvrdenia o protiprávnom konaní odporcu 1/ spočívajúce v poškodzovaní realizovanej stavby spôsobom konkrétne opísaným v návrhu na nariadenie predbežného opatrenia, navrhovatelia ničím neosvedčili ani nepreukázali; navrhovatelia na podporu svojich tvrdení do súdneho spisu nezaložili žiadne dôkazy, ktoré by naliehavosť dočasnej úpravy pomerov vo vzťahu k nedovolenému správaniu odporcu 1/ relevantným spôsobom osvedčovali. Pokiaľ ide o odporkyňu 2/, navrhovatelia v návrhu na nariadenie predbežného opatrenia nielenže neosvedčujú, ale ani netvrdia, že odporkyňa 2/ akýmkoľvek spôsobom nedovolene zasahuje do realizácie predmetnej stavby. Navrhovatelia nepreukázali a ani len neosvedčili tvrdené nebezpečenstvo bezprostredne hroziacej ujmy. So zreteľom na uvedené preto možno prijať záver, že nakoľko navrhovatelia v konaní o návrhu na nariadenie predbežného opatrenia pred súdom prvého stupňa neosvedčili potrebu dočasnej úpravy pomerov účastníkov navrhovaným predbežným opatrením (t.j. nebezpečenstvo bezprostredne hroziacej ujmy), súd prvého stupňa rozhodol vecne správne, keď návrh na nariadenie predbežného opatrenia v zmysle § 102 ods. 1 O.s.p. v spojení s § 76 ods. 1 písm. f) O.s.p. zamietol. V podanom odvolaní navrhovatelia označili a preložili dôkazy, ktoré mali preukazovať naliehavosť dočasnej úpravy pomerov a existenciu nebezpečenstva bezprostredne hroziacej ujmy; konkrétne ide o dve rozhodnutia Ministerstva dopravy, výstavby a regionálneho rozvoja Slovenskej republiky, odbor štátnej stavebnej správy (ďalej len „MDVRR SR“) a Čestné prehlásenie JUDr. Petra Brňáka, PhD. Založenými rozhodnutiami zo dňa 18.8.2014 a 4.8.2014, MDVRR SR v odvolacom konaní zrušilo podľa § 59 ods. 2 Správneho poriadku rozhodnutia Okresného úradu Bratislava, odbor výstavby a bytovej politiky (ďalej len „OÚ BA“), ktorými: 1/ OÚ BA v konaní mimo odvolania zrušil právoplatné rozhodnutie stavebného úradu mesta Stupava č. SÚ-258/2012/Šm zo dňa 23.7.2012 a 2/ OÚ BA v konaní mimo odvolania zrušil právoplatné územné rozhodnutie stavebného úradu mesta Stupava č. SÚ-XXXX/XXXX/Šm zo dňa 30.4.2012 o umiestnení stavby „MAJER T. - adaptácia“. Ani v jednom z rozhodnutí MDVRR SR sa však nič nekonštatuje o zásahoch odporcov do vybudovaných stavebných konštrukcií alebo do základov stavby „MAJER T. - adaptácia" resp. o ich nedovolených zásahoch na stavenisku stavby, ktorých zdržania sa navrhovatelia domáhali v navrhovanom predbežnom opatrení. Keďže z uvedených rozhodnutí nevyplýva tvrdená hrozba reálnych zásahov odporcov do predmetnej stavby, nebolo ani týmito dôkazmi ohrozenie právnych pomerov osvedčené tak, aby potreba dočasnej úpravy pomerov účastníkov bola nepochybná. V listine označenej ako Čestné prehlásenie datovanej dňa XX.XX.XXXX JUDr. G. J., PhD., syn navrhovateľa 1/ čestne prehlásil, že na vlastné oči videl, ako odporca Ing. G. B. v letných mesiacoch (jún 2014) zasypával (dozeral na zasypanie) vykopané základy časti stavby a upravoval okolie. Odvolací súd v tejto súvislosti poukazuje na dobu, ktorá uplynula od uvádzaného začiatku letného obdobia 2014, kedy k zasypávaniu základov časti stavby zo strany odporcu 1/ malo dôjsť a to v nadväznosti na dočasnú úpravu právnych vzťahov medzi účastníkmi konania. Dočasnosť ako predpoklad na nariadenie predbežného opatrenia sa totiž chápe ako kategória, ktorá vychádza zo stavu, ktorý je tu v čase rozhodovania o návrhu na predbežné opatrenie. Ďalej na účely hodnotenia predmetného čestného prehlásenia (vyhlásenia) ako dôkazného prostriedku považuje odvolací súd za potrebné objasniť právnu povahu čestného prehlásenia v civilnom konaní. Občiansky súdny poriadok ani iný predpis civilného práva čestné vyhlásenie ako osobitný inštitút, na rozdiel od správneho poriadku (§ 39 ods. 1 Správneho poriadku), neupravuje. Všeobecná právna povaha čestného vyhlásenia v správnom konaní spočíva v tom, že v taxatívne uvedených prípadoch čestné vyhlásenie účastníka (správneho) konania, po náležitom upozornení účastníka na právne následky nepravdivého čestného vyhlásenia, nahradzuje dôkaz. V občianskom súdnom konaní je však pripustenie čestného prehlásenia namiesto dôkazu vylúčené a to aj v procese osvedčovania na účely rozhodovania o predbežnom opatrení. Je tomu tak preto, že sa nejedná o dôkazný prostriedok, ktorým možno zistiť skutkový stav veci s náležitým vyvodením právnych následkov z jeho nepravdivosti, ako napr. pri krivej svedeckej výpovedi. Písomnosť označenú ako „Čestné vyhlásenie“ zo dňa 24.11.2014, ktorú predložili navrhovatelia možno preto považovať iba za návrh na vykonanie výsluchu svedka o právne relevantných skutočnostiach v ňom uvedených. So zreteľom na vyššie uvedené je potom pojmovo vylúčené, aby uvedená listina bez ďalšieho preukazovala alebo osvedčovala skutočnosti v nej obsiahnuté. Vzhľadom na to, že navrhovatelia ani v odvolacom konaní neosvedčili tvrdené nebezpečenstvo bezprostredne hroziacej ujmy a naň nadväzujúcu potrebu dočasnej úpravy pomerov účastníkov, odvolací súd napadnuté uznesenie súdu prvého stupňa ako vecne správne v zmysle § 219 ods. 1 O.s.p. potvrdil. Toto rozhodnutie prijal senát Krajského súdu v Bratislave pomerom hlasov 3:0. Poučenie: Proti tomuto uzneseniu odvolanie nie je prípustné.

